- Dette er småpenger for DNB, sier Kristin Ruud, kommunikasjonssjef i Pensjonistforbundet.

Fra 1. januar vil hvert uttak i DNBs minibanker i Norge med VISA og/eller debetkort koste 10 kroner. Det ble DNBs kunder informert om på mandag denne uken.

UNØDVENDIG: Kristin Ruud, kommunikasjonssjef i Pensjonistforeningen, mener DNB burde ta hensyn til de eldste pensjonistene. Foto: Pressefoto

- Et samfunnsansvar DNB også bør ta

«Du kan bruke banken din akkurat som før, men det vil være billigere for deg å gjøre så mye som mulig selv», råder DNB.

Kristin Ruud, kommunikasjonssjef i Pensjonistforbundet, mener den nye avgiften først og fremst vil ramme de eldste pensjonistene.

- Mens yngre pensjonister er ganske digitale, er det ikke alle over 80 som er det. Det er denne gruppen som hovedsakelig vil rammes, og jeg må si at det er dårlig gjort å straffe de eldste, sier Ruud til Nettavisen, og legger til:

- Vi har alle et samfunnsansvar om å inkludere de eldste i samfunnet, og det bør DNB også ta.

LES OGSÅ: Regjeringen vil gi folk sparken i bankene - og dyrere tjenester for forbrukeren

- Dette kunne DNB spart seg for



Prisen for uttak i andre minibanker enn DNBs egne stiger i tillegg fra 7 kroner til 10 kroner. Banken påpeker selv at det fortsatt er gratis å ta ut penger i butikken og handle med kort.

- Men vi vet at mange eldre foretrekker å kunne ta ut kontanter i minibank, og det er det flere grunner til. Mange oppgir at de synes det er stressende å skulle huske pin-koden i butikken, samtidig som de ikke får samme oversikten når de tar ut penger i butikk som i minibank.

Ruud synes derfor at avgiften er unødvendig.

- Dette kunne DNB spart seg for, det er småpenger for dem, mener Ruud.